**Λίγα λόγια για τη Μαριλένα Καββαδά**

(www.magiko-kohili.gr | marilenakavada@ath.forhnet.gr )

Η Μαριλένα Καββαδά γεννήθηκε στη γειτονιά της Κοκκινοσκουφίτσας και μεγάλωσε παρέα με τη Χιονάτη,

τους επτά νάνους και τα τρία γουρουνάκια.

Σήμερα ζει δίπλα στη λίμνη των παραμυθιών, όπου τα ηλιόλουστα πρωινά ψαρεύει παραμύθια

και τα βράδια πλέκει με φεγγαραχτίδες κουβερτούλες για μωρά.

Όταν μεγαλώσει αρκετά, ονειρεύεται να ζήσει σε έναν πέτρινο φάρο, σε κάποιο θαλασσινό σταυροδρόμι,

για να κερνά τους ταξιδιώτες παραμυθόπιτα με καραμελωμένα μήλα και να εύχεται στους ναυτικούς καλό ταξίδι...".

**Ωστόσο, κάποιοι, ποιός ξέρει γιατί, γράφουν ότι...**

Η Μαριλένα Καββαδάέχει πτυχιακές σπουδές στο Χορό (Υποτροφία Ν. Κονταξάκη), τον Ελληνικό Πολιτισμό (Αριστούχος Ε.Α.Π.) και στην Εκπαίδευση & Αγωγή στην Προσχολική Ηλικία (Αριστούχος Πανεπιστημίου Αθηνών). Ο μεταπτυχιακός της τίτλος αφορά στις “Τεχνολογίες της Πληροφορίας και της Επικοινωνίας για την Εκπαίδευση” (Αριστούχος Εθνικού & Καποδιστριακού Πανεπιστημίου).

Από το 1994 επιμορφώνεται εντός κι εκτός Ελλάδας ενώ εργάζεται: Ως υπεύθυνη εκπαιδευτικού προγράμματος σε ιδιωτικό νηπιαγωγείο και ως χορογράφος - καθηγήτρια χορού σε θέατρα. Από το 2007 συνεργάζεται με το Κέντρο Τέχνης & Πολιτισμού του Δήμου Αμαρουσίου υλοποιώντας πολιτιστικά προγράμματα για παιδιά και συντονίζοντας τη λέσχη ανάγνωσης “Παραμυθοπαρέα”.

Από το 2013 ίδρυσε και συντονίζει την **Καλλιτεχνική & Παιδαγωγική Ομάδα “Μαγικό Κοχύλι”**, η οποία δραστηριοποιείται κυρίως στις αφηγήσεις παραμυθιών, τον σχεδιασμό και την υλοποίηση σχολικών γιορτών και τη διοργάνωση ψυχαγωγικών - πολιτιστικών εκδηλώσεων (www.magiko-kohili.gr).

Από το 2017 διευθύνει το **“Λίκνο” εκπαίδευσης, τέχνης & πολιτισμού** (www.tolikno.gr), το οποίο δραστηριοποιείται στην παροχή υπηρεσιών προσχολικής εκπαίδευσης, τέχνης και πολιτισμού, παιδικών θεαμάτων και επιμορφωτικών σεμιναρίων στην περιοχή Κυπριάδου (Άνω Πατήσια - Αθήνα).

Περιοδικά σχεδιάζει εκπαιδευτικά πακέτα και θεματικά πάρκα για διάφορους επιστημονικούς φορείς (π.χ. Υπουργείο Υγείας & Κοινωνικής Αλληλεγγύης), συμμετέχει ως εισηγήτρια σε εγχώρια και διεθνή συνέδρια διαφόρων επιστημονικών φορέων (π.χ. ΠΑ.ΣΥ. ΒΝ, OMEP κ.ά.) και επιμελείται εκδόσεις βιβλίων και CDs.

Στο συγγραφικό της έργο εντάσσονται περισσότερα από πενήντα άρθρα σε έγκριτα παιδαγωγικά περιοδικά και 26 βιβλία για παιδιά, γονείς κι εκπαιδευτικούς.

Κείμενα της έχουν εικονογραφηθεί από δημιουργούς όπως: Μυρτώ Δεληβοριά, Λήδα Βαρβαρούση, Αιμιλία Κονταίου, Νέστορας Ξουρής κ.ά. Το βιβλίο της “Το μαγικό κοχύλι της γοργόνας” (εικον. Ντανιέλα Σταματιάδη, εκδ.Διάπλαση) ήταν υποψήφιο για το βραβείο εικονογραφημένου παιδικού βιβλίου 2012 (βραχεία λίστα).

Στα CDs των βιβλίων της έχουν συνεργαστεί φιλικά καλλιτέχνες όπως: **Γρηγόρης Βαλτινός, Παντελής Θαλασσινός, Κώστας Μακεδόνας, Αφροδίτη Μάνου, Ελένη Πέτα, Αρετή Κετιμέ** κ.ά.

Τέλος, το φθινόπωρο του 2018 κυκλοφόρησε από τις εκδόσεις Διάπλους, το μουσικό της παραμύθι “Τρεις ευχές κρυμμένες σε κοχύλι” με τη μουσική του Βαγγέλη Γερμανού και την εικονογράφηση της Λιάνας Δενεζάκη. Στο CD του βιβλίου συμμετέχουν φιλικά οι: **Ελεωνόρα Ζουγανέλη, Δώρος Δημοσθένους, Γιάννης Παλαμίδας, Μάνος Πυροβολάκης** κ.ά.